b'\n_START_ARTICLE_\nMeriantura\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nMeriantura on perusmuodoltaan s\xc3\xa4\xc3\xa4nn\xc3\xb6llisen soikea. P\xc3\xa4\xc3\xa4lt\xc3\xa4 kala on vihert\xc3\xa4v\xc3\xa4n tai punertavan ruskea, alta valkoinen. P\xc3\xa4\xc3\xa4llimm\xc3\xa4isen rintaev\xc3\xa4n k\xc3\xa4rkiosassa on musta l\xc3\xa4isk\xc3\xa4. Meriantura on yleens\xc3\xa4 15\xe2\x80\x9345\xc2\xa0cm:n pituinen, mutta voi kasvaa 70\xc2\xa0cm:iin.\n_START_SECTION_\nLevinneisyys\n_START_PARAGRAPH_\nMeriantura el\xc3\xa4\xc3\xa4 matalahkoissa Koillis-Atlantin rannikkovesiss\xc3\xa4 Keski-Norjan ja Luoteis-Afrikan Senegalin ja Kap Verden saarten v\xc3\xa4lisell\xc3\xa4 alueella, mm. Pohjanmeress\xc3\xa4; sit\xc3\xa4 tavataan my\xc3\xb6s etel\xc3\xa4isess\xc3\xa4 It\xc3\xa4meress\xc3\xa4. Levinneisyys kattaa my\xc3\xb6s V\xc3\xa4limeren sek\xc3\xa4 Mustanmeren etel\xc3\xa4osan.\n_START_SECTION_\nElintavat ja lis\xc3\xa4\xc3\xa4ntyminen\n_START_PARAGRAPH_\nMerianturat el\xc3\xa4v\xc3\xa4t yksitt\xc3\xa4in merenpohjaan kaivautuneena, alle 300 m:n syvyisill\xc3\xa4 muta- ja hiekkapohjilla. Talvella ne siirtyv\xc3\xa4t syvempiin vesiin. Ne liikkuvat \xc3\xb6isin ja sy\xc3\xb6v\xc3\xa4t merenpohjan selk\xc3\xa4rangattomia el\xc3\xa4imi\xc3\xa4._NEWLINE_Vattimerta Pohjanmeress\xc3\xa4 pidet\xc3\xa4\xc3\xa4n t\xc3\xa4rkeimp\xc3\xa4n\xc3\xa4 lis\xc3\xa4\xc3\xa4ntymisalueena. Kutu siell\xc3\xa4 tapahtuu loppukev\xc3\xa4\xc3\xa4ll\xc3\xa4, V\xc3\xa4limeress\xc3\xa4 talvella.\n_START_SECTION_\nKalastus ja k\xc3\xa4ytt\xc3\xb6\n_START_PARAGRAPH_\nMeriantura on arvokas ja maukas talouskala, jota pyydet\xc3\xa4\xc3\xa4n p\xc3\xa4\xc3\xa4asiassa pohjatroolilla. Kokonaisvuosisaaliit ovat olleet vakaasti 40 000 tonnin luokkaa. Suurimmat pyyntimaat ovat  Alankomaat ja Ranska; my\xc3\xb6s Adrianmeren kalastus on merkitt\xc3\xa4v\xc3\xa4\xc3\xa4.'